
1. CONTEXTUL SOCIAL- ECONOMIC AL DESFĂŞURĂRII ALEGERILOR

1.1.  O gravă criză economică 

Alegerile legislative din septembrie 2009, câştigate de socialişti, nu duseseră la constituirea unei majorităţi parlamentare absolute, ei deţinând 96 voturi din cele 230 voturi. Partidul de opoziţie, Partidul Social-Democrat, de centru-dreapta, împreună cu Centrul democratic şi social, dispuneau de 90 voturi, iar extrema-stâng de 31 voturi (16+15 voturi). Votarea bugetului s-a realizat printr-un acord încheiat între Partidul Socialist şi Partidul Social-Democrat, semnat de Preşedintele Republicii, acord prin care guvernul se angaja la luarea unor măsuri de reducere a angajaţilor din adminstraţia publică, de restructurare a întreprinderilor de stat, de acordarea unor avantaje fiscale pentru companii, de un transfer financiar spre două regiuni autonome etc. Acordul parlamentar tacit nu a funcţionat optim, iar recursul la ajutorul european a dus la ruperea lui.

Guvernul socialist, aflat la conducerea ţării din anul 2005, a refuzat iniţial, categoric, orice intervenţie financiară externă, continuând programul naţional de austeritate, adoptat în martie 2010, în care se prevedea privatizarea a 32 de compani, până în 2013 (căi ferate, banca Caixa, Galp Energie şi REN), din care s-ar fi putut obţine 6 miliarde euro. Demn de remarcat este faptul că, încă din 2005, reducerea datoriei publice a fost obiectivul principal al planurilor de austeritate guvernamentale. Ele vizau modernizarea funcţiei publice (de la 750.000 funcţionari în 2005 şi 568 organisme publice se dorea a ajunge la 75.000 posturi şi 187 organisme publice). Aceste măsuri s-au realizat prin crearea unor ghişee ale cetăţenilor şi a unor micro-întreprinderi capabile a prelua funcţiile unor instituţii de stat. Guvernul a vizat, de asemenea, modificarea Codului Muncii pentru a flexibiliza piaţa muncii şi a întreprins o reformă a sistemului de pensii, ridicând vârsta de pensionare de la 60 la 65 ani. Ulterior, TVA a fost crescut cu 2% (de la 20% la 22%), toate aceste măsuri ducând la scăderea cererii interne cu 2,8%. Planul de austeritate a fost însoţit de un vast program de creştere a competitivităţii, care a cuprins 50 de măsuri, printre care: susţinerea fiscală a întreprinderilor exportatoare, diminuarea costurilor administrative pentru întreprinderi, fluidizarea pieţei muncii, reabilitarea urbană şi stimularea pieţei locative, combaterea fraudei fiscale şi a corupţiei. 

Respingerea intervenţiei FMI a avut la bază experienţele negative ale Portugaliei din 1975 şi 1983, încă vii în memoria populaţiei şi a politicienilor. În Portugalia era, de asemenea, încă puternic euroscepticismului celor care considerau că moneda euro a defavorizat Portugalia. Mai mult, experienţa Greciei arăta că acest ajutor extern nu duce la rezolvarea problemelor economice şi sociale. La demonstraţiile de protest, sindicatele au acuzat adesea guvernul de subordonare faţă de Comisia Europeană.

Planurile de aplicare a unor proiecte ample de investiţii publice în infrastructură au fost anulate de opoziţie, care a manifestat o rezistenţă puternică, iar această criză politică a dus la amplificarea crizei economice. 
Criza economică declanşată în Portugalia este o criză cu caracteristici specifice, Portugalia neînregistrînd o criză bancară sau imobiliară ca Irlanda, neavând deficite bugetare de proporţia Greciei. În Portugalia, creşterea economică slabă şi criza politică au degradat mediul economic şi politic, producând o crescută incertitudine bugetară. 
Economia portugheză se bazează, în principal, pe agricultură şi turism, sectorul industrial fiind mai puţin dezvoltat. Portugalia este puternic legată de evoluţia Spaniei, ţara vecină aflată, de asemenea, în criză socio-economică. Conform opiniei specialiştilor, economia Portugaliei are mari probleme de competitivitate, ceea ce a dus la o scădere importantă a exporturilor (-16%) şi la costuri salariale mari în raport cu productivitatea (creştere salarială de 9% în perioada 1999-2007). Portugalia a plonjat într-o criză economică fără precedent, înregistrând în ultimii doi ani, două recesiuni economice. Analiştii economici au prevăzut o scădere a PIB-ului cu 1,3% şi în anul 2011. 
Revizuirea deficitului public, care s-a realizat după ce Eurostat a introdus noi elemente de calculare a datoriei publice, a dus la amplificarea acestuia. La aceasta s-a adăugat datoria externă, Portugalia trebuind să ramburseze 4,3 miliarde euro obligaţiuni, în 15 aprilie 2011, apoi 4,9 miliarde în iunie, prin împrumut pe pieţele financiare .

Fragilitatea modelului economic portughez explică în parte dificultăţile actuale, întrucât, timp de un deceniu, se manifestau dificultăţi structurale de creştere economică (PIB-ul a crescut în medie cu 1% în perioada 2001-2007). Această creştere economică era ce mai slabă din zona euro. În anul 2008 s-a înregistrat o creştere zero, în anul 2009 o scădere de -2,6%, iar în 2010 o creştere de 1,3% a PIB-ului. Această evoluţie arată însă că nu se poate vorbi de o întoarecere durabilă a creşterii
. În anul 2008, PIB-ul pe cap de locuitor era cu 25% mai mic decât media europeană, iar salariul mediu era doar de 800 euro.

În Portugalia s-a declanşat o criză, considerată de analişti, o criză  sistemică, amplificată de creşterea impozitelor şi taxelor. Această criză sistemică se explică prin mai mulţi factori, din care cei mai importanţi sunt: lipsa competitivităţii şi deficitul extern. Analiştii economici arată că potenţialul creşterii economice este greu de evaluat, întrucât economia portugheză este o economie a serviciilor (sectorul terţiar cuprinde 60% din populaţia activă), iar principala activitate este turismul. O treime din populaţie este angajată în industrie, mai ales în construcţii, energie şi industria hidroenergetică. Industria tradiţională (textile, încălţăminte, ceramică, alimentaţie, industrie maritimă) a înregistrat un recul, în profitul industriei farmaceutice, electronice şi de automobile care a progresat. Lipsa de competitivitate se explică şi prin nivelul scăzut al pregătirii profesionale a forţei de muncă şi prin modernizarea redusă a întreprinderilor. 
O altă particularitate a economiei portugheze este aceea că 80% din întreprinderi au în medie doar 5 angajaţi, ceea ce a afectat producţia, productivitatea, capacitatea de export şi a dus la deficit comercial. Întreprinderile sunt slab susţinute de credite bancare, ele fiind accesate mai ales de sectorul construcţiilor şi pentru consumul populaţiei. Creşterea creditelor după anul 2000, s-a realizat pentru stimularea consumului şi nu a producţiei, fapt care a afectat negativ economia. Chiar în acest context, puterea de cumpărare a rămas cea mai scăzută din zona euro.

Situaţia de pe piaţa muncii este un alt element specific modelului economico-social portughez, Constituţia portugheză prevăzând măsuri importante de protecţie luate de către stati în acest domeniu. 
Schimbările actuale au dus la existenţa unei pieţe a muncii  foarte fragmentate, datorită numărului mare de lucrători independenţi şi a unui număr ridicat de contracte de muncă pe perioadă determinată, care au totuşi numeroase prevederi de protejare a celor concediaţi. Costul muncii în Portugalia este ridicat, dar angajatorii apelează adesea la tipuri de angajări a unor lucrători cărora nu le asigură toate drepturile (recibos verdes), contracte sub care se află aproximativ 140.000 persoane. Alocaţia de şomaj era relativ ridicată, reprezentând două treimi din salarii, fiind acordată timp de 38 luni, ceea ce nu stimula întoarcerea în activitate. 
Încă din anul 2000, piaţa muncii a înregistrat un şomaj crescut, cu nivelul de de 5,1%, în anul 2002, nivelul crescând, în 2010, la 10,9%. În nordul Portugaliei, în perioada 2001-2007, şomajul a crescut cu 160%, şomajul de lungă durată avînd o pondere de 50%. În Portugalia, mobilitatea forţei de muncă este foarte scăzută. Lipsa mobilităţii se combină cu o slabă flexibilizare a timpului de lucru, ceea ce afectează costul muncii. Procedurile administrative greoaie şi ritmul lent al derulării proceselor în domeniul comercial şi social amplifică mult climatul economic. În ultimele  decenii, se manifestă, de asemenea, o îmbătrânire a populaţiei şi, de aceea, se înregistrează un nivel scăzut de înnoire.
Pe data de 5 octombrie 2010 a avut loc comemorarea centenarului Republicii. Manifestările organizate cu acest prilej, pe tot parcursul anului 2010, au adus un omagiu valorilor democratice de egalitate şi libertate de care poporul portughez este atât de ataşat. Guvernul a inaugurat un Centru ştiinţific de cercetare asupra cancerului şi un program amplu de renovare a 100 de şcoli, iar la nivel local au fost desfăşurate ample programe (cost total 10 milioane euro). Comemorarea a vrut să reanime societatea portugheză, profund afectată de criza economică şi să consolideze sentimentul apartenenţei la istoria ţării. 

Pe 12 iunie 2010, Portugalia şi Spania au sărbătorit a 25-a aniversare a aderării lor la UE, moment de bilanţ al rezultatelor integrării europene a acestor ţări. Aderarea Portugaliei la UE a reprezentat, în primă etapă, un mare avantaj pentru economia ţării, prin accesarea fondurilor structurale şi de coeziune. În perioada 2007-2013, Portugalia va primi în continuare aproape 22 miliarde euro, ceea ce va duce la modernizarea structurii economice, dar suma nu va permite reconversia economică totală. Portugalia reprezintă, de aceea, un exemplu de integrare europeană limitată, întrucât, fragmentarea fondurilor comunitare pe 35.000 proiecte nu a avut efecte pozitive asupra economiei. Acest fenomen a dus, de asemenea, la un şomaj crescut.

Intrarea în zona euro a Portugaliei a reprezentat un moment important, dar a avut efecte contradictorii, adesea negative, datorită raportului competitivitate/preţ, raport care a afectat producţia pentru export. Adoptarea monedei unice europene impunea o reală reconversie a economiei, o creştere a competitivităţii, bazate pe calitate, nu doar pe o politică a preţurilor. Acest decalaj care nu a fost depăşit, a dus la îndatorarea externă a Portugaliei. În anul 2002, deficitul public era de 2,9%, în 2003 de 3,1%, în 2004 de 3,4%, în anuul 2005 de 5,9%, în 2006 de 4,1%, iar în 2007 de 2,8%. Datoria publică portugheză era în anul 2010 de 145,5 miliarde euro (respectiv 82,1% din PIB), din care 70% era în obligaţiuni. Portugalia a intrat aşadar într-o spirală a îndatorării şi s-a confruntat cu costuri de finanţare din ce în ce mai ridicate. Agenţiile de rating au apreciat negativ situaţia Portugaliei, ceea ce a avut efecte negative pe pieţe. Nivelul de îndatorare a populaţiei, a întreprinderilor şi îndatorarea externă a atins o cotă critică (300% din PIB faţă de cota de 240% a Greciei). Guvernul portughez a luat în discuţie în anul 2010 ieşirea Portugaliei din zona euro şi a refuzat constant ajutorul extern ca reprezentând un risc economic şi social.

 1.2. O criză cu efecte economice şi politice importante
Pe data de 23 martie 2011, primul ministru portughez José Socrates (PS), a demisionat în urma respingerii de către Parlament a celei de-a patra versiuni a Planului de salvare economică ce garanta reducerea deficitului bugetar, care ajunsese la 9,3% din PIB (2010). Planul conţinea măsuri precum: reducerea deducţiilor fiscale pentru creditele pentru locuinţe, scăderea alocaţiilor de şomaj, reducerea unor proiecte de infrastructură a cheltuielilor pentru sănătate şi a altor ajutoare sociale, precum şi creşterea impozitării întreprinderilor. Opoziţia reprezentată de forţele politice de dreapta (Partidul Social-Democrat şi Partidul Popular) şi de partidele de stânga (Coaliţia Partidul Comunist/Verzii CDU şi Blocul Stângii) a respins Planul de salvare economică şi, drept urmare, premierul şi-a prezentat demisia. Premierul José Socrates s-a consultat, înaintea luării deciziei de a demisiona, cu Consiliul de Stat, organ consultativ compus din 18 membrii (foşti preşedinţi, preşedintele Parlamentului, preşedintele Curţii Constituţionale, preşedinţii regiunilor, persoane desemnate de Parlament şi de şeful statului). Preşedintele Republcii a criticat în Parlament planurile de austeritate ale premierului José Socrates, spunând că ele au afectat negativ economia, crescând îndatorarea ţării
. 

Premierul José Socrates a acuzat opoziţia că, prin respingerea planului naţional de salvare economică, a aruncat ţara în criză şi în mâinile FMI-ului, dând dovadă de iresponsabilitate politică. Liderul opoziţiei, Pedro Passos Coelho,  preşedintele Partidului Social-Democrat, a respins vehement aceste acuzaţii. 
Pe 9 aprilie 2011, 47 personalităţi portugheze au publicat un apel la depăşirea crizei politice, apel semnat de scriitori, cineaşti, foşti mari lideri politici portughezi precum: R. Eneas, Mario Soares, J. Sampaio etc. Reprezentanţii Bisericii Catolice au lansat, de asemenea, un apel la realizarea unui consens politic lărgit pe care îl considerau  fundamental pentru refacerea ţării. Analiştii au apreciat că această criză politică a avut consecinţe economice vizibile
. Pe data de 5 iunie 2011, Preşedintelui Republicii, Anibal Cavaco Silva, a convocat alegeri legislative anticipate. 
În luna aprilie 2011, premierul a decis să solicite sprijin financiar UE şi FMI. Situaţia economică a ţării a impus solicitarea unei asistenţe financiare Comisiei Europene, asistenţă acordată prin mecanismul european de finanţare. Al treilea plan de sprijin acordat Portugaliei (după Grecia şi Irlanda) a fost finalizat pe 6 mai 2011. El se va desfăşura pe o durată de 3 ani şi este în valoare de 78 miliarde euro. Portugalia va primi prima tranşă (18 miliarde euro) până la sfârşitul anului 2011, fiind acordată o treime din imprumut. Instituţiile financiare consideră că guvernul portughez ar trebui să reformeze piaţa muncii şi să reducă ponderea sectorului public. 
Planul de ajutor pentru Portugalia  a fost corelat cu aplicarea unor măsuri de austeritate. Noul guvern va trebui să realizeze reforme structurale pentru a restabili competitivitatea şi pentru a reduce datoria publică.

Uniunea Europeană a impus reducerea deficitului bugetar de la 5,9% din PIB în anul 2011, la 3,5% în 2012 şi la 3% în anul 2013. Fostul ministru portughez al finanţelor, Fernando Teixeia dos Santos, a prezentat principalele măsuri ale programului: reducerea pensiilor cu nivel superior celui de 1.500 euro, scăderea cheltuielilor pentru sănătate cu 500 milioane euro, reducerea remunerării orelor suplimentare, a alocaţiilor de şomaj, creşterea TVA-ului pe anumite produse, amânarea unor proiecte de infrastructură, flexibilizarea pieţei muncii, privatizări, creşterea impozitelor pe proprietăţile imobiliare, recapitalizarea sectorului bancar (12 miliarde euro). Planul prevede scăderea creşterii economiei cu 2%, în perioada 2011-2012. 
Programul conţine trei piloni principali: consolidarea bugetară (deficit redus la 5,9% în 2011, apoi la 4,5% în 2012 şi 3% în 2013); flexibilizarea pieţei muncii (îngheţarea salariului minim la 485 euro, reducerea remuneraţiei orelor suplimentare pentru o perioadă de 18 luni şi a alocaţiilor de şomaj); un program de privatizare în sectorul energiei, transporturilor şi poştei, asanarea sectorului financiar. Uniunea Europeană şi FMI au solicitat garanţii pentru aplicarea acestui program din partea tuturor partidelor politice. Partidele de extremă stânga, antiliberale – Coaliţia Comunistă, Verzii (CDU) şi Blocul Stângii (BE) - au refuzat să participe la negocieri. 
Şefii Misiunii FMI/UE au apreciat planul de redresare drept dur şi ambiţios, dar necesar, just şi realist. Ei au afirmat că programul va fi din punct de vedere social echilibrat, capabil a proteja grupurile vulnerabile
.
Criza portugheză este a treia situaţie critică manifestată în zona euro, în timp de un an, ceea ce atrage atenţia asupra eficienţiei soluţiilor găsite de UE în faţa crizei actuale. În prezent, la nivel european s-a decis luarea unor măsuri amplificate, destinate stabilizării zonei euro, în special aceea de a mări Fondul european de stabilitate financiară. 

Criza portugheză relevă aşadar vulnerabilităţile modelului economic portughez care nu a reuşit să se adapteze exigenţelor zonei euro. Criza arată, de asemenea, că zona euro este încă o construcţie cu probleme, fiind necesare măsuri suplimentare de coordonare a politicilor economice. 
Refuzul iniţial al guvernului portughez de a recurge la ajutor european a reprezentat un semnal important, iar efectele acestei intervenţii, acceptate în cele din urmă, vor arăta dacă strategia consolidării bugetare propusă este eficientă în mod real.

Instituţiile de specialitate consideră că reluarea economică post-criză în Europa este un proces care a început, dar se derulează în ritmuri diferite
. Conform previziunilor pe ansamblu, din noiembrie 2010, Europa va înregistra probabil o creştere de 4,2% a PIB-ului în 2012 şi 4,6% în anul 2012. Riscurile principale sunt legate de creşterea preţurilor petrolului şi materiilor prime, ceea ce ar duce la creşterea inflaţiei şi la vulnerabilitatea zonei euro din anumite ţări. Aceasta arată că criza economico-financiară nu s-a încheiat încă, riscurile influenţându-se reciproc.

În economiile avansate, reformele structurale ar putea accelera creşterea economică, contribuind la reechilibrarea şi consolidarea economiei la nivel mondial. În acest context, ţările trebuie să progreseze în asanarea bugetelor, problemă care devine o necesitate urgentă. 
Specialiştii subliniază că amploarea şomajului este moştenirea cea mai grea a crizei şi aceasta va determina ţările europene să îmbunătăţească politicile referitoare la piaţa muncii, stimulând crearea de noi locuri de muncă şi de a înlătura stabilizarea şomajului ridicat.
Mari specialişti în economie au apreciat că în Europa aflată în criză se impun acţiuni concertate de relansare economică şi că măsurile de austeritate vor întârzia ieşirea din criză
. Ei afirmă că menţinerea zonei euro este în continuare precară datorită acestei strategii care nu vizează elementul fundamental, sectorul financiar. Ei consideră că principalele măsuri ar trebui să vizeze limitarea elementului speculativ în sectorul financiar. 
Referitor la zona euro, se  subliniază că ea deţine un mecanism de stabilizare economică a ţărilor aflate în criză, un mijloc care a adus beneficii, dar dacă nu este susţinut economic, poate deveni o sursă a slăbiciunii. Zona euro a schimbat radical tipul de guvenare europeană, clauza de a nu salva un stat aflat în impas economic, şi a dus la crearea unui „fond monetar european”, dotat cu 500 miliarde euro, crescut la 830 miliarde euro. Pe viitor s-a stabilit ca o societate (Special Porpose Vehicle - SPV), de drept privat, să împrumute pe pieţe 440 miliarde euro, evitându-se astfel, aducerea de către state a unor sume de bani, un plan fără precedent pentru a rezista provocărilor actuale.

Unii specialişti în economie (aşa cum este economistul Ricardo Paes Mamede de la Institutul Universitar din Lisabona) au apreciat că acordul cu FMI va accentua ruptura socială din societatea portugheză şi că el nu era inevitabil. Conform opiniei lui, chiar dacă economia Portugaliei avea probleme structurale, legate de îndatorarea ridicată a populaţiei şi criza sectorului public, marile dificultăţi au fost determinate de funcţioanrea fondului european de stabilitate financiară. El aprecia că sistemul financiar portughez era fragil, dar nu catastrofal, fiind vorba de fapt de o lipsă de lichidităţi. Criza s.-a declanşat, spre deosebire de Grecia şi Irlanda, nu pe fondul unor creşteri economice anterioare spectaculoase, ci pe terenul aplicării unor măsuri de austeritate (reducerea cu o treime a posturilor de conducere din sectorul public, a salariilor bugetarilor, îngheţarea pensiilor, creşterea preţului la transportul public, creşterea TVA, vânzarea Băncii Caixa etc.). În Portugalia, care deja este ţara cu cel mai ridicat nivel al inegalităţilor, acestea vor fi adâncite şi mai mult. Criticile importante atrag atenţia că efectul principal va fi pierderea parţială a suveranităţii Portugaliei.
Singurul avantaj pare a fi eliminarea unor confuzii care dăinuie de două decenii în ceea ce priveşte raportul dintre public şi privat:, devenind transparentă situaţia marilor grupuri financiare şi de construcţii care se alimentau din contracte cu statul
. 

Specialiştii consideră că, în viitor, FMI nu va viza probabil scăderea salariului minim (şi aşa cel mai mic din zona euro,  485 euro), ci cheltuielile pentru şomaj, creşterea costurilor şcolarizării, mai ales în universităţi şi privatizarea sistemului de sănătate. 
1.3.    O profundă criză socială – revolta tinerilor
Pe 25 aprilie 2011, Portugalia a comemorat aniversarea Revoluţiei măslinilor, care a dus la căderea dictaturii lui Salazar şi la instaurarea democraţiei în anul 1974. Aniversarea a avut loc în contextul în care Portugalia se afla prinsă între criza financiară şi cea politică, criză care a dus la dizolvarea Parlamentului pe 31 martie 2011. Criza şi planurile de austeritate anterioare au declanşat o profundă criză socială care a dus la ample demonstraţii, încă din toamna anului 2010. Sute de mii de demonstranţi cereau oprirea şomajului şi a regimului de austeritate, precum şi a politicii socialiştilor care, conform opiniei lor, “vindeau ţara bancherilor şi liberalismului european”. Planurile de austeritate din mai 2010 au declanşat greva generală din 24 noiembrie 2010, grevă care a avut consecinţe economice şi sociale importante. 
Situaţia portughezilor era deja foarte dificilă, salariul minim fiind de 475 euro, existând 1 milion de pensionari care trăiau cu 300 euro pe lună, 2 milioane de portughezi care trăiau sub pragul sărăciei. Situaţia a fost amplificată de reducerea numărului funcţionarilor cu 5%, de creşterea cu 1% a impozitului pe venit şi cu 2% a TVA-ului. Criza socială s-a amplificat pe 12 martie 2011, când au ieşti în stradă mii de portughezi ce au protestat contra sărăciei şi a şomajului, împotriva deciziilor conducătorilor socialişti care au dictat îndatorarea ţării şi împotriva oligarhiei europene, care a impus sistemul „ajutoarelor financiare”. Totuşi, mişcarea de stânga, ca şi cea sindicală, a rămas divizată. 

În luna mai 2011, în Spania, s-a declanşat o adevărată revoluţie cetăţenească fapt ce a avut consecinţe puternice în toate ţările mediteraneene, inclusiv Portugalia. Pe 19 mai 2011, în Portugalia, au au avut loc din nou ample manifestaţii, organizate de sindicate, care au contestat planul de salvare,  considerat un factor ce va agrava inegalităţile sociale, şomajul şi recesiunea economică. Demonstranţii arătau că măsurile vor afecta majoritatea populaţiei, populaţie care avea deja un nivel scăzut de trai. 
Analiştii politici europeni se întrebau dacă după “primăvara arabă” va urma „vara europeană” a protestelor sociale
. Ca şi în revoluţiile arabe, cetăţenii au coborât în stradă pentru a cere de lucru şi pentru a schimba conducătorii politici care nu au reuşit să rezolve gravele probleme sociale. Ei s-au ridicat împotriva oligarhiei, indignaţi, cerând o putere a poporului, o democraţie reală, opusă celei oficiale, opusă capitalismului financiar.
Demonstraţiile tinerilor portughezi au amplificat aceste proteste, ele fiind  integrate în mişcările de protest ale tinerilor din Europa. În Spania, Portugalia, Islanda, Marea Britanie, Grecia sau Franţa, tinerii europeni s-au mobilizat pentru a denunţa motivele declanşării crizei economico-financiare, criză a căror prime victime au fost, în principal, tinerii. Mişcările tinerilor au fost deschise de demonstraţiile din Islanda contra sistemului bancar, fiind continuate de cele din Grecia. Tinerii au făcut apel la solidaritatea celor din sudul Europei, puternic afactaţi de sărăcie, întrucât obţinerea unui contract de muncă pe perioadă nedeterminată este posibilă doar în jurul vârstei de 36 ani. Drept răspuns, amplele demonstraţii din Lisabona, din 19 aprilie 2011, au criticat corupţia politică, iar în faţa ministerului de finanţe, protestatarii aveau pancarde care spuneau: Nu vă lăsăm să furaţi !
Şomajul în rândul tinerilor a fost principalul motiv al declanşării revoltelor şi demonstraţiilor tinerilor europeni. În Spania, Grecia, Portugalia, Marea Britanie, Franţa, rata şomajului în rândul tinerilor cu vârste sub 35 ani depăşeşte 20%. În Spania, această rată a şomajului a atins chiar 40%, ceea ce a dus la ample manifestaţii spontane ale „indiganţilor”, demonstraţii nesusţinute de partidele politice sau de sindicate. Numele de „indignaţii” vine de la titlul cărţii unui filosof francez, Stephane Hessel, care face apel la manifestarea unei atitudini active. „Indignaţii” revendică un tip de democraţie publică reală şi exprimă nemulţumirea faţă de viaţa politică actuală. Mişcarea a fost iniţiată de tinerii spanioli, pe 15 mai 2011, de un grup care s-a oprit în piaţa Puerta del Sol, la Madrid. Obiectivul a fost acela de a atrage atenţia asupra problemelor lor, înaintea alegerilor regionale şi municipale care urmau să aibă loc în Spania, pe 21 mai 2011.
În timpul campaniei electorale, tinerii portughezi s-au mobilizat, pe 28 mai 2011, în Piaţa Rossio din Lisabona, demonstrând împotriva regimului de austeritate şi pentru strângerea semnăturilor pe o iniţiativă cetăţenească legată de contractele de muncă (mişcarea M12M). Aceste demonstraţii au preluat protestele din martie 2011, proteste la care au participat peste o jumătate de milion de oameni care respingeau degradarea socială provocată de măsurile de austeritate.

Tinerii portughezi s-au revoltat împotriva şomajului şi a haosului unei societăţi care educă tinerii, apoi îi fac sclavi (stare redată în versurile cântecelor unui grup pop renumit Deolinda) sau şomeri (300.000 de şomeri superdiplomaţi, master, doctorate). Ei vorbesc deja de o generaţie pierdută, sacrificată sau condamnată la exil (geracao á  rasca). Apelul „Generaţia pierdută”, a fost lansat cu prilejul marilor demonstraţii din 12 martie 2011 şi a fost semnat de 65.000 de participanţi (la demonstraţii au fost 200.000 participanţi la Lisabona, 80.000 la Porto). În Apel, tinerii arătau că jumătate din populaţia activă a Portugaliei este în şomaj, populaţie din care jumătate erau tineri sub 35 ani; la sfârşitul anul 2010, peste 720.000 de persoane aveau contracte de muncă pe perioadă determinată
.

Tinerii au condamnat, de asemenea, „şantajul odios” al FMI, care a făcut presiuni pentru adoptarea unor măsuri de austeritate, într-o ţară aflată în stagnare economică de un deceniu. Aceste măsuri, consideră ei, vor distruge ţesutul social şi economic al ţării, reprezintă o ruşine, după 8 secole şi jumătate de independenţă a Portugaliei. Tinerii critică datoria externă a cărei origine nu o cunosc, neştiind cât este ea de reală sau rezultatul unei speculaţii. Ei consideră că lupta pentru justiţie socială este un obiectiv comun al tinerilor care au o situaţie dificilă în Europa, considerând că, din acest punct de vedere, stânga sau dreapta din politică sunt acelaşi lucru.
În toată Europa, pieţele publice au redevenit locurile manifestării democraţiei tinerilor care au strigat clasei politice că nu îi reprezintă. În Franţa, după 20 mai 2011, tinerii au ocupat Piaţa Bastiliei, în Spania Piata Puerta del Sol din Madrid (21 mai), iar în Portugalia, Piaţa Rossio. Şi în prezent, demonstraţiile tinerilor s-au extins şi în celelalte oraşe ale acestor ţări, ţări în care tinerii protestează paşnic, dar ferm, împotriva politicilor economice şi sociale actuale din Europa. Analiştii apreciază că mişcările tinerilor au un impact potenţial important, existând o dorinţă de mobilizare masivă în Europa. Ei dispun de reţele sociale puternice, rapide, care alimentează sentimentul apartenenţei la aceeaşi generaţie
. 
2.  ALEGERILE  LEGISLATIVE DIN PORTUGALIA - 5 IUNIE 2011

2.1. Teme ale campaniei electorale

Situaţia politică preelectorală a fost marcată de criza economică şi socială actuală. Un alt eveniment cu semnificaţie politică a fost organizarea, pe 23 ianuarie 2011, a alegerilor prezidenţiale în urma cărora a fost reales, pentru un mandat de 5 ani, Anibal Cavaco Silva (susţinut de PSD, de dreapta). Acesta a obţinut 52,94% din voturi, vot ce a constituit un semnal politic important. În Portugalia, de regulă, aşa cum s-a întâmplat mereu după revoluţia din 1974, toţi preşedinţii au obţinut un al doilea mandat. Preşedintele Anibal Cavaco Silva, reprezentantul opoziţiei, a fost reales în fruntea statului, pentru un al doilea mandat de cinci ani. El a anunţat un mandat activ, menit a apăra interesele strategice naţionale ale Portugaliei: combaterea şomajului, limitarea îndatorării externe, creşterea competitivităţii economice. 
Preşedintele Anibal Cavaco Silva, economist de profesie, în vârstă de 71 ani, adeptul unei politici conservatoare, de dreapta, fusese anterior, ministru de finanţe, apoi premier. Activitatea preşedintelui din primul mandat, dată fiind orientarea sa politică,  a fost îngreunată de coabitarea cu un guvern socialist. Alegerile legislative urmau să dea un verdict asupra opţiunii politice a electoratului, clarificând raportul de forţe dintre Preşedinţie şi guvern. Opoziţia urmărea în aceste alegeri, ca obiectiv politic principal, obţinerea majorităţii în Parlament şi guvernarea.
În Parlamentul monocameral portughez, în legislatura 2009-2011, erau  reprezentate cinci partide politice: Partidul Socialist (PS) al primului ministru José Socrates, 97 mandate; Partidul Social-Democrat (PSD), condus din martie 2010 de Pedro Passos Coelho, 81 mandate; Partidul Popular (PP), fostul Centru Democrat Social, partid creştin-democrat condus de Paulo Portas, 21 mandate; Blocul Stângii (BE), condus de Francisco Louca, 16 mandate; Partidul Comunist (PCP), condus de Jeronimo de Sousa, 15 mandate. 

Guvernul socialist, puternic atacat de forţele politice de centru-dreapta care au respins programele de austeritate propuse, nu a reuşit să obţină sprijinul celorlalte forţe politice de stânga, între ele existând puternice controverse legate de politicile economice şi, sociale. Pe data de 23 martie 2011, primul ministru portughez José Socrates (PS), a demisionat, în urma respingerii de către Parlament a celei de-a patra versiuni a Planului de salvare economică, opoziţia fiind reprezentată atât de forţele politice de dreapta cât şi de stânga radicală. Dubla criză economică şi politică, a agravat poltic situaţia preelectorală, iar aceasta a devenit principala temă .a campaniei electorale.
Premierul José Socrates afirma că a luptat până în ultima clipă pentru ca Portugalia să nu fie nevoită să facă apel la FMI, acuzând rivalii săi politici că vor să privatizeze sistemul de sănătate şi de educaţie. El i-a acuzat, de asemenea, că au o viziune ultraliberală, marcată de radicalism ideologic, de o concepţie despre societate în care fiecare luptă doar pentru sine. Contracandidatul său a răspuns că problema nu este aceea de a i de stânga sau de dreapta, ci de a avea un stat pe care suntem capabili să-l întreţinem
. În timpul campaniei, reprezentantul social-democrat, de dreapta, Pedros Passos Coelho a afirmat că toţi portughezii vor trebui să muncească din greu pentru a achita datoriile ţării.

Campania electorală a Partidului Socialist portughez s-a desfăşurat sub deviza  A apăra Portugalia/A construi viitorul. Programul electoral referitor la perioada 2011-2015
, avea acelaşi nume, fiind aprobat în aprilie 2011. El a prezentat orientările principale ale politicii partidului care viza creşterea economică, modernizarea şi justiţia socială.

Programul electoral socialist începea cu o scurtă evaluare a politicii guvernului, subliniind politica sa reformistă, de modernizare, în numele interesului general. În condiţiile desfăşurării crizei, partidul socialist stabilea 12 mari direcţii de schimbare: reducerea abandonului şcolar şi modernizarea sistemului educativ; creşterea investiţiilor în ştiinţă şi a accesului la învăţământul superior; reforma administraţiei publice şi simplificarea administrativă, ceea ce va implica eliminarea a 25% din organismele publice (1.300 structuri, 70.000 funcţionari publici), un nou sistem de remunerare bazat pe legătura dintre carieră şi salarii, un nou sistem de evaluare, servicii publice eficiente şi moderne; consolidarea independenţei energetice a ţării prin reformarea profundă a sistemului energetic de utilizare a surselor regenerabile (34% în 2005, 53% în 2010); dezvoltarea sectorului exporturilor (+30%) prin dezvoltarea unei economii competitive orientate spre export (în perioada 2000-2005 ritmul de creştere al exporturilor a fost de 3,2%, iar în 2005-2010 de 4,5%). Se va urmări creşterea ponderii serviciilor şi a pieţelor non-UE; modernizarea sistemului naţional de sănătate, astfel încât să se reducă timpul de pe listele de aşteptare, intervenţii chirurgicale, mai mult timp în ambulator, moderniazrea reţelei de spitale, reforma asistenţei primare în sistem de reţea; consolidarea infrastructurii sociale prin investiţii, ceea ce va duce la îmbunătăţirea calităţii vieţii şi la promovarea egalităţii de şanse (34% acoperire copilărie timpul în 2010); asigurarea unei securităţi sociale durabile şi echitabile, precondiţie a coeziunii sociale şi solidarităţii între generaţii. În program se preciza că reforma a făcut posibilă adaptarea sistemului public de asigurări sociale la economia în schimbare şi la exigenţele situaţiei demografice. Programul  propunea creşterea salariului mediu şi perfecţionarea mecanismului de dialog social şi o nouă politică în domeniul imigraţiei, prin schimbarea legii cetăţeniei.

În concluzie, în program se afirma că răspunsul socialist va ţine cont de criza economică internaţională, astfel încât ea să nu aibă efecte amplificate în Portugalia şi de datoria suverană, precum şi de relaţia cu UE. Principalul obiectiv era asigurarea consolidării, creşterii şi convergenţei economiei portugheze.

Un alt obiectiv major menţionat în program era asigurarea creşterii economice prin creşterea competitivităţii economiei. Priorităţile politice ale Partidului Socialist vor fi legate de realizarea unui compromis esenţial între apărarea ţării şi construirea viitorului; stabilirea provocărilor strategice pentru proiectul Portugalia 2015 (care includea taxă de şcolarizare pentru tineri, creşterea calificării profesionale, o nouă politică energetică, creşterea exporturilor, investiţiilor în ştiinţă şi sectorul digital, simplificarea administrativă, modernizarea sistemului de sănătate. Cele patru probleme cheie vor fi legate de relaţia dintre justiţie şi competitivitate, de modul în care se va realiza integrarea tinerilor în viaţa activă, reforma statului şi a sistemului politic.

Ambele tabere politice au manifestat preocuparea pentru îmbunătăţirea democraţiei reprezentative, a calităţii vieţii parlamentare, a creşterii respectului pentru cetăţeni. Acestea impuneau elaborarea unei noi legi electorale, cu principii clare şi respectarea principiului proporţionalităţii, proximităţii între alegători şi aleşi. În sistemul actual se considera că este deficitară calitatea relaţiei de reprezentare democratică, afectată de distanţa mare între circumscripţii şi alegători, de vizibilitatea redusă a funcţiei de parlamentare. 
Guvernul socialist lansase o dezbatere naţională cu privire la reorganizarea administraţiei publice locale, considerând că sunt necesare introducerea unor elemente de raţionalizare şi eficienţă, de realizarea unui consens politic la nivel local. În acest context, Partidul Socialist a susţinut ideea regionalizării şi a unei revizuiri constituţionale în acest sens.

Noul lider de dreapta, Pedro Passos Coelho, prezentase pe larg, în cartea intitulată „Schimbarea”, ideea realizării unei profunde schimbări,  menite a deschide o etapă nouă,  care să reprezinte un nou timp al Portugaliei. El anunţa intenţia de a construi o societate cu mai multă justiţie socială, manifestând o încredere puternică în viitor, făcând apel la unitate şi implicarea decisivă a întregii societăţi portugheze. În luna septembrie 2010, el propusese modificarea Constituţiei, în sensul eliminării gratuităţii  serviciilor de sănătate şi a învăţământului. 
În programul electoral al Partidului Social-Democrat, în prembulul său, liderul partidului afirma că Portugalia se confruntă cu un moment de răscruce, cel mai grav din istoria ei recentă. El a arătat că aceia care au guvernat ţara timp de şase ani poartă răspunderea acestei stări grave în care se află ţara, drumul ales de ei fiind greşit. În tot acest timp, considera el, ţara a trăit la un nivel mai ridicat decât posibilităţile sale - ceea ce a făcut nesustenabilă economia ţării. Rezultatul a fost acela că, în prezent, portughezii trăiesc mai rău ca în anul 2005 şi aceasta va avea efect asupra generaţiilor viitoare. 
În acest context, Partidul Social-Democrat va prezenta un model de dezvoltare economico-socială nou, model care va pleca de la înţelegerea corectă a situaţiei prezente şi va oferi soluţii pentru un nivel de trai proporţional cu posibilităţile ţării. Acest model va urmări echilibrarea bugetară, controlul datoriei publice şi îmbunătăţirea productivităţii, parte esenţială a a strategiei de dezvoltare. Obiectivul fundamental va fi refacerea ţării, creşterea încrederii în economie şi creşterea cât mai rapidă a credibilităţii ţării pe plan extern.

În domeniul social, va fi schimbată paradigma etatistă actuală şi va fi promovat parteneriatul între stat, societatea civilă şi mediul privat, creându-se o adevărată economie socială. 
Programul de stabilizare financiară – PEP – va cuprinde măsuri novatoare, coerente, menite a combate şomajul şi a diminua sărăcia. Portugalia va trebui, aşadar, să schimbe drumul evoluţiei sale, având o nouă viziune strategică de îmbunătăţire a nivelului de trai, prin creştere economică.  Această strategie va avea cinci piloni necesari: societatea civilă şi instituţiile; strategia de creştere economică şi ocupare a forţei de muncă; un stat eficient şi durabil; incluziunea şi solidaritatea socială; politica externă. 
Reforma sistemului politic va avea drept componente: activizarea relaţiei cu societatea civilă, întărirea sistemului de reprezentare electorală şi a răspunderii politice, combaterea corupţiei, în principal prin redefinirea sistemului judiciar. În domeniul economic se vor limita cheltuielile bugetare, se vor stimula investiţiile, combinând politicile pe termen scurt cu cele pe termen lung. Statul va trebui să devină eficient şi să abordeze zonele critice. În acest scop, se vor activa procesele de privatizare şi eficientizare, apelând şi la consultanţă externă, dacă este nevoie.  În programul electoral se preciza că politica externă va trebui să realizeze afirmarea Portugaliei în lume şi în UE, ea devenind o reală pârghie a creşterii economice, prin promovarea exporturilor, atragerea investiţiilor străine şi a portughezilor aflaţi în afara graniţelor ţării.
Inaintea desfăşurării alegerilor legislative din 5 iunie 2011, principalele două partide politice, PS şi PSD, se aflau la egalitate, lupta electorală fiind deosebit de strânsă. 
2.2.  Rezultatele alegerilor şi semnificaţia lor politică

Parlamentul monocameral portughez este format din 230 deputaţi, aleşi prin scrutin proporţional, pe liste, pentru un mandat de 4 ani.
Rezultatele complete ale alegerilor legislative din 5 iunie 2011 au fost anunţate pe data de 15 iunie şi au fost următoarele:

	Partide politice
	%
	Mandate

	Partidul Social-Democrat (PSD)
	38,63
	105

	Partidul socialist (PS)
	28,05
	73

	Partidul Popular (PP)
	11,74
	24

	Coaliţia Partidul Comunist/Verzi (CDU)
	7,94
	16

	Blocul Stângii (BE)
	5,19
	8


Participarea la vot a fost scăzută, adică 58,32% (-1,36 faţă de scutinul anterior), cea mai scăzută participare din istoria politică a Portugaliei.

Partidul Social-Democrat (de centru dreapta) a câştigat alegerile legislative, obţinând 38,6% din voturi, respectiv 105 mandate (+24 în raport cu precedentul scrutin). Semnificativ este faptul că, pentru prima dată de la Revoluţia măslinilor, întreaga putere executivă, Preşedinţia şi guvernul, aparţin forţelor politice de centru-dreapta.
Partidul Socialist, al fostului premier José Socrates, a reuşit să obţină doar 28,05% din voturi, 73 mandate (-24). El a devansat însă Partidul Popular, condus de Paulo Portas, care a primit 11,74% din voturi, respectiv 24 mandate.
Stânga radicală, care se opune liberalismului economic, a înregistrat un puternic recul: Coaliţia Partidului Comunist/Verzi (CDU), condusă de Jeronimo de Sousa a obţinut 7,94% din voturi (16 mandate, +1) şi Blocul Stângii (BE) al lui Francisco Louca, doar 5,19% din voturi (8 mandate, -8).
Preşedintele Comisiei Europene, José Manuel Barroso, fost premier al Portugaliei (2002-2004), a cerut portughezilor să participe la vot, dată fiind miza importantă a acestor alegeri. Participarea la vot a fost însă foarte scăzută. Preşedintele ţării, Anibal Cavaco Silva, a afirmat că viitorul guvern va avea responsabilitatea aplicării planului de salvare, a instaurării unui regim drastic de austeritate, dar şi pe cea a menţinerii justiţiei sociale.

Rezultatele alegerilor au arătat că electoratul portughez, confruntat cu consecinţele crizei economice, a ales alternanţa politică. Opţiunea electoratului a fost foarte clară, exprimând o puternică voinţă de schimbare, ceea ce va permite celor două partide să elaboreze un program economic comun de guvernare. Partidul Social-Democrat (de dreapta), împreună cu aliatul său, Partidul Popular, vor dispune de o majoritate absolută în Parlament. Forţele politice de centru-dreapta vor deţine  majoritatea absolută în Parlamentul portughez (129 voturi din cele 226)
.

Partidul Socialist a pierdut alegerile legislative, iar José Socrates şi-a anunţat demisia de la conducerea partidului, considerâng că este necesară deschiderea unui nou ciclu politic
. José Socrates a fost criticat dur pentru adoptarea celui de-al patrulea plan de austeritate, în mai puţin de un an. La rândul său, José Socrates a acuzat Partidul Social-Democrat că a respins planul naţional de salvare, prezentat pe 23 martie 2011, declanşând o criză politică cu scopul de a deschide calea FMI să aplice mai uşor un program ultraliberal, menit a distruge statul social. Socialiştii, aflaţi la guvernare din anul 2005, au plătit preţul aplicării unei politici de austeritate, iar liderul socialist, José Socrates, şi-a asumat întreaga responsabilitate pentru încercarea de a evita intervenţia FMI. Portugalia a devenit totuşi a treia ţară europeană, după Grecia şi Irlanda, care a apelat la FMI şi la mecanismul european de stabilizare. 

Viitorul guvern va avea misiunea dificilă de a aplica programul de austeritate şi de a asana sectorul finanţelor publice. În această perioadă vor fi realizate reforme structurale menite a restabili competitivitatea şi reducerea datoriei publice a Portugaliei. 


Uniunea Europeană a solicitat un program de ajustare, respectiv măsuri de economii bugetare şi reforme structurale. În anul 2011, deficitul bugetar va trebui să ajungă la 5,9% din PIB, iar în 2012 va trebui să fie de 4,5% din PIB (în anul următor de 3%, limita fixată de Pactul de stabilitate şi creştere). Portugalia va primi, în prima tranşă, 18 miliarde euro. 
FMI şi Uniunea Europeană au cerut Portugaliei garanţii referitoare la aplicarea planului de austeritate, iar principalele trei partide politice s-au angajat să respecte şi să aplice programul. Analiştii au subliniat că există consensul politic asupra acordului cu FMI-UE, iar contestarea populaţiei nu a atins un nivel critic. 
Noul premier, Pedro Passos Coelho, are 47 ani, este originar din Coimbra (nordul Portugaliei), fiind licenţiat în economie, la Universitatea Lusiada din Lisabona. După o carieră în sectorul privat, el a revenit în politică. Pedro Passos Coelho fusese membru al mişcării tinerilor social-democraţi de la vârsta de 14 ani, devenind preşedinte al acesteia. În anul 1991, a devenit deputat în Parlament. În anul 2005, el a fost ales vicepreşedinte al PSD, iar pe data de 26 mai 2010, a devenit preşedinte al partidului (ales cu 61% din voturi), înlocuind-o la conducere pe Manuela Ferreira Leite. Pedro Passos Coelho a desfăşurat anterior o intensă activitate de cercetare (în cadrul  Building Ideea), referitoare la posibilele căi de înnoire a politicii economice şi sociale în Portugalia. În cartea „Schimbarea”, el a lansat ideea nevoii unei profunde schimbări,  menite a deschide o etapă nouă, un nou timp, cu mai multă justiţie, transparenţă, respect şi grijă pentru cei defavorizaţi. Încrederea într-un viitor puternic domina concepţia noului lider, el făcând apel la unitate şi la implicarea decisivă a întregii societăţi în acest demers. Alţi analişti politici au criticat apropierea sa prea mare de mediul de afaceri, în special legătura cu Ângelo Correia, cu care a colaborat la conducerea Grupo Fomentinvest. Între 2005-2010, Pedro Passos Coelho a condus două societăţi Ribtejo şi HLC Tejo, ceea ce, consideră ei, ar putea avea consecinţe asupra modului în care va aborda criza social-economică actuală. 
Viitorul premier, Pedros Passos Coelho, a promis că va respecta exigenţele Troicii (FMI-UE-Banca Centrală Europeană) în domeniul privatizărilor, al reformei pieţei muncii, serviciilor publice şi politicilor sociale. 
Imediat după alegeri, el a declarat că guvernul va respecta angajamentele luate pentru a recâştiga încrederea pieţelor europene. Noul premier a firmat că va forma un guvern puternic, capabil a reface ţara şi va încerca să realizeze cât mai rapid echilibrarea bugetară cuprinsă în  programul de reforme.
În campania electorală, Partidul Social-Democrat a promis că va retrage cât mai mult statul din economie şi societate, că va extinde câmpul privatizărilor, în media şi în sistemul spitalelor. În programul electoral au fost menţionate măsuri legate de scăderea cotizaţiilor patronale, pentru susţinerea unor noi angajări şi pentru susţinerea reintegrării şomerilor pe piaţa muncii. Liderii partidului au anunţat că viitorii 2-3 ani vor fi dificili, dar că aceste schimbări sunt necesare pentru ca Portugalia să regăsească prosperitatea. 

Viitorul guvern va trebui să facă faţă unei crize economice şi financiare fără precedent, a declarat Preşedintele Republicii, Cavaco Silva. Guvernul va trebui să pună în practică, cel puţin 3 ani, planul de austeritate şi va avea nevoie de sprijinul  majorităţi parlamentare. Se preconizează că aplicarea programului va avea un cost social deosebit de ridicat, întrucât puterea de cumpărare în Portugalia este în prezent mai mică decât în Grecia. Un sondaj recent, realizat înaintea alegerilor legislative, arăta că 61% din populaţie se aşteaptă ca situaţia să se înrăutaţească în viitor. 
Pe data de 17 iunie a fost format noul guvern condus de Pedro Passos Coelho. Cel mai important post, cel de ministru de finanţe, va fi ocupat de Vitor Gaspar, independent.
, fost consilier la Banca Portugaliei (din 2010), fost director general în Biroul pentru politică europeană al preşedintelui Comisiei Europene, fost director general al Băncii Centrale Europene. 

Guvernul a fost rezultatul semnării unui acord politic între principalii parteneri ai coaliţiei de guvernare: Partidul Social-Democrat (centru-dreapta) şi conservatorii Partidului Popular. Guvernul are 4 miniştri social-democraţi, 3 din Partidul Popular şi 4 independenţi. Componenţa guvernului este următoarea
:

Primul-ministru - Pedro Passos Coelho
Ministrul de finanţe - Vitor Gaspar
Ministrul Economiei şi Ocupării  -  Alvaro Santos Pereira

Ministrul Apărării – Jose Aguiar Branco

Ministrul de Externe – Paulo Portas

Ministrul Justiţiei – Paula Teixeira da Cruz
Ministrul de Interne – Miguel Macedo

Ministrul pentru Afaceri Parlamentare – Miguel Relvas

Ministrul Agriculturii, Mediului, Amenajării teritoriale – Assuncao Cristas

Ministrul Sănătăţii – Paulo Macedo

Ministrul Educaţiei şi Ştiinţei -  Nuno Crato

Ministrul Securităţii Sociale – Pedro Mota Soares
Guvernul a fost format din 11 miniştri, mai redus decât cel precedent care avusese 18 portofolii. În prima sa şedinţă, guvernul a discutat cele 84 de măsuri care trebuie să intre în vigoare până la sfârşitul lunii septembrie. Ministerul de finanţe va trebui să pună în aplicare programul negociat cu FMI şi UE, iar primul control va avea loc în luna august a acestui an. 

